**Atbildes uz jautājumiem par atklāta konkursa**

 **„Sabiedriskā transporta maršruta tīkla optimizācijas iespējas Vidzemē, ņemot vērā iedzīvotāju vajadzības un sabiedriskā transporta pakalpojumu sniedzēju iespējas” nolikumu:**

1. Kāds ir iepirkuma tehniskās specifikācijas punkta Nr. 2.1. „Likumdošanas analīze” izpildes sagaidāmais rezultāts.

Atbilde: izpildītājam ir jāveic kompleksa Latvijas likumdošanas analīze, ņemot vērā arī attiecināmo Eiropas savienības normatīvo dokumentu bāzi. Uzsveram, ka pasūtītājam, Vidzemes Plānošanas reģionam, ir jārīkojas un jāpieņem lēmumi par sabiedriskā transporta tīkla attīstību atbilstoši esošajai normatīvo aktu bāzei, tādējādi šāda analīze ir būtisks un nepieciešams pamats jebkuru lēmumu un plānošanas dokumentu pieņemšanai.

1. Kāds ir sagaidāmais pienesums no iepirkuma tehniskās specifikācijas punkta Nr. 2.2. „Datu vākšana un apkopošana”.

Atbilde: Ņemot vērā to, ka sabiedriskā transporta joma ir atkarīga no valsts ekonomiskās attīstības, demogrāfiskajiem un citiem aspektiem, būtisks pētījuma izstrādes procesa komponents ir pieejamo datu un informācijas apkopošana. Apkopotie dati tiek izmantoti pētījuma izstrādei. Pasūtītājs, ņemot vērā to, ka izpildītājam ir jābūt zināšanām un pieredzei konkrētā pētījuma jomā, uzskata, ka pētījuma veicējam ir jābūt izpratnei par izmantojamo datu vākšanas un apkopošanas metodoloģiju.

1. Lielāko daļu no šajā pētījumā izpildāmo uzdevumu apjoma sastādīs sabiedriskā transporta sistēmas modeļa izstrāde. Mūsu izpratnē prasītā sabiedriskā transporta sistēmas modeļa galvenie uzdevumi ir kalpot esošā sabiedriskā transporta tīkla novērtēšanai, ieskaitot transportlīdzekļu ekspluatācijas izmaksas, un maršrutu optimizācijas rekomendāciju izstrādei. Vai tas tā ir?

Atbilde: Pasūtītājs, norāda, ka iepirkuma mērķis ir veikt kompleksu esošā sabiedriskā transporta tīkla izvērtējumu un izstrādāt racionāli un tehniski pamatotas rekomendācijas sabiedriskā transporta tīkla uzlabošanai, kā arī izstrādāt sabiedriskā transporta sistēmas modeli. Informējam, ka pretendentu piedāvājumi tiks vērtēti saskaņā ar nolikumu un, ņemot vērā Publisko iepirkumu likuma regulējumu, līdz ar to prasīt sniegt pasūtītājam viedokli par pretendenta idejām pirms piedāvājuma iesniegšanas ir nekorekti.

1. Kāda veida maršrutu optimizāciju Jūs sagaidāt? Piemēram, izmaiņas laika grafikos, izmaiņas maršrutos, cita veida izmaiņas?

Atbilde: pasūtītājs iepirkuma tehniskajā specifikācijā ir noteicis pētījuma ietvaru, bet nav ierobežojis pretendentu pētījuma satura ziņā, tādējādi izpildītājs, veicot pētījumu, piedāvā savu koncepciju un izmaiņas, izejot no izpētes procesā iegūtajiem datiem un informācijas. Uzskatām, ka pasūtītājam būtu nekorekti ierobežot augsta līmeņa pētniekus, ierobežojot pētījuma saturu.

1. Mēs lūdzam Jūs samazināt Pētījuma vadītājam izvirzītās kvalifikācijas prasības tā, lai Pētījuma vadītāja pozīcijai izvirzītajam ekspertam vajadzētu nevis doktora grādu, bet gan maģistra grādu. Mūsu piedāvātais Pētījuma vadītājs ir pasniedzējs Satiksmes un transporta jomā Tventes universitātē Holandē un viņam ir maģistra grāds attiecīgajā specialitātē. Mūsu skatījumā viņš ir spējīgs izstrādāt modeli un pārvaldīt citu ekspertu darbu.  Varam nosūtīt mūsu piedāvātā eksperta CV Jūsu (rakstiskai) apstiprināšanai.

Atbilde: Ņemot vērā pētījuma specifiku, pasūtītājs uzskata, ka prasības personālam ir noteiktas samērīgi un netiks samazinātas. Tāpat vēršam uzmanību uz to, ka saskaņā ar Publisko iepirkumu likumu pretendents var balstīties uz citu uzņēmēju tehniskajām un saimnieciskajām spējām, lai izpildītu iepirkumā izvirzītās prasības, konkrētajā gadījumā tas attiecas arī uz ekspertu kvalifikāciju.

Iepirkumu komisijas priekšsēdētājs

Nikolajs Stepanovs